感白蓮花
作者：白居易
朝代：唐

paragraphs: 白白芙蓉花，本生吳江濆。
不與紅者雜，色類自區分。
誰移爾至此，姑蘇白使君。
初來苦顦顇，久乃芳氛氳。
月月葉換葉，年年根生根。
陳根與故葉，銷化成泥塵。
化者日已遠，來者日復新。
一爲池中物，永別江南春。
忽想西涼州，中有天寶民。
埋歿漢父祖，孳生胡子孫。
已忘鄉土戀，豈念君親恩。
生人尚復爾，草木何足云。